CELEX: 62012TN0527
Language: el
Date: 2012-12-06 00:00:00
Title: Υπόθεση T-527/12: Αγωγή της 6ης Δεκεμβρίου 2012 — DeMaCo Holland κατά Επιτροπής

26.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 26/68
            
         Αγωγή της 6ης Δεκεμβρίου 2012 — DeMaCo Holland κατά Επιτροπής
   (Υπόθεση T-527/12)
   2013/C 26/133
   Γλώσσα διαδικασίας: η ολλανδική
   
      Διάδικοι
   
   
      Ενάγουσα: DeMaCo Holland BV (Langedijk, Κάτω Χώρες) (εκπρόσωποι: L. Linders και S. Bishop, δικηγόροι)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να κρίνει την αγωγή της παραδεκτή και βάσιμη· και,
            
         
               —
            
            
               κατά συνέπεια, να υποχρεώσει την Ευρατόμ να παύσει αμέσως κάθε χρήση του «ανασχεδιασμού» επί του οποίου έχει δικαιώματα η ενάγουσα και επιπλέον να υποχρεώσει την Ευρατόμ να καταβάλει στην ενάγουσα αποζημίωση εκτιμώμενη προσωρινώς σε 100 000 ευρώ, λόγω πταίσματος που θεμελιώνει την εξωσυμβατική ευθύνη της·
            
         
               —
            
            
               να την καταδικάσει επίσης στα έξοδα της παρούσας δίκης.
            
         
      Ισχυρισμοί και κύρια επιχειρήματα
   
   Με την αγωγή της, η ενάγουσα επιδιώκει την αποκατάσταση της ζημίας την οποία υπέστη συνεπεία του πταίσματος της Ευρωπαϊκής Κοινότητας Ατομικής Ενέργειας, εκπροσωπούμενης από την Ευρωπαϊκή Επιτροπή, το οποίο θεμελιώνει την εξωσυμβατική ευθύνη της και το οποίο συνίσταται στο ότι αυτή χρησιμοποίησε τα τεχνικά σχέδια που ανήκουν στην ενάγουσα και τα διαβίβασε με σκοπό να χρησιμοποιηθούν στο πλαίσιο διαδικασίας συνάψεως δημόσιας συμβάσεως εκ μέρους της ευρωπαϊκής κοινής επιχειρήσεως για τον ITER και την ανάπτυξη της πυρηνικής συντήξεως (Fusion for Energy).
   Προς στήριξη της αγωγής της, η ενάγουσα υποστηρίζει ότι η εναγομένη χρησιμοποίησε παρανόμως τα τεχνικά σχέδια της ενάγουσας.
   Τα τεχνικά σχέδια που δημιουργήθηκαν αποκλειστικώς από την ενάγουσα –τα οποία τελούν εκτός κάθε συμβατικού πλαισίου μεταξύ των διαδίκων– χρησιμοποιήθηκαν από την εναγομένη χωρίς τη συναίνεση της ενάγουσας. Επιπλέον, η εναγομένη διευκόλυνε τη χρήση των τεχνικών σχεδίων εκ μέρους τρίτων και συγκεκριμένα της Fusion for Energy.
   Η εκ προθέσεως παράνομη χρήση εκ μέρους της εναγομένης των τεχνικών σχεδίων της ενάγουσας συνιστά παράνομη πράξη και προσβολή των δικαιωμάτων δημιουργού της ενάγουσας.
   Κατ’ αυτόν τον τρόπο, η εναγομένη αποκόμισε αθέμιτο οικονομικό όφελος στηριζόμενη στις οικονομικές και πνευματικές προσπάθειες της ενάγουσας, πράγμα το οποίο είναι αντίθετο προς τα χρηστά συναλλακτικά ήθη και προς τον θεμιτό ανταγωνισμό.
   Η προκληθείσα ζημία συνίσταται στο διαφυγόν κέρδος της ενάγουσας συνεπεία της διαδικασίας συνάψεως δημόσιας συμβάσεως την οποία διεξήγαγε η Fusion for Energy, πράγμα που κατέστη δυνατό με τη μεσολάβηση της εναγομένης, και σε αποζημίωση για την προσβολή των πνευματικών δικαιωμάτων της ενάγουσας.